NG Gemeente Brakpan-Oos – Gemeentegeskiedenisargief
Ring van Brakpan
H/v Boundary- en Lappingweg, Brakpan
Ds MJ van Niekerk
Die NG Gemeente Brakpan-Oos is ‘n gemeente in die Hoëveld Sinode.
Toe die eerste mynwerkers, aanvanklik in die steenkool en later die goudmynbedryf werksaam, en hulle hier gevestig het, het die predikante van die onderskeie kerke en kerverbande hulle lidmate en besoekers besoek en begin om kerkdienste, bidure en geestelike byeenkomste te hou. Kerkdienste is in vermaaklikheidsale gehou.
Die eerste gemeente het uit Boksburg, Benoni, Brakpan, Springs en Delmas bestaan en is in 1894 gestig. Ds P Stoffberg, na wie Stoffberg Skool vernoem is, was die eerste leraar van hierdie gemeente. Ds JM Louw het hom in 1898 opgevolg.
Die Brakpan Moederkerk is gestig en op 2 Maart 1918 word Ds JG Oosthuizen as eerste leraar bevestig. ‘n Nuwe kerkgebou is op 21 Mei 1932 deur Dr LP Snyman ingewy.
Geboorte van Brakpan-Oos Gemeente
Die vierde dogtergemeente van Brakpan is die NG Gemeente Brakpan-Oos.
Afstigting is gedoen onder leiding van die Ringskomitee: Ds ZH vd Westhuizen, (Voorsitter), Ds Moolman van Selection Park-Springs (Skriba), en Ds MJ van Niekerk van Delmas. Die eerste kerkraadsvergadering was gehou aan huis van ouderling JT Drinkrow op 30 November 1945.
Ds MJ van Niekerk het die beroep aangeneem en word ontvang op 3 Mei 1946. Die Pastorie is gekoop teen 2,215 pond, (R4,430).
Beplanning en fondsinsameling vir kerkgebou
As gevolg van die Tweede Wêreld-oorlog, was boumateriaal baie skaars, maat tog is vyf lede benoem om ander kerke te gaan besigtig, ‘n argitek is aangestel en ‘n boupermit is bekom. Met ‘n bruidskat van 500 pond (R1000) van die moedergemeente, en verdere skenking van 100 pond, (R200) deur ouderling HN Wessels word ‘n boufonds-projek geloods. ‘n Bazaar wat plaasvind op 3 Oktober was ‘n reuse sukses en lewer ‘n verdere 1 193-14-0 pond (R2 386) op.
By die afstigiting van die Moedergemeente het die gemeente bestaan uit ± 1700 siele met 850 belydende lidmate wat sederdien gegroei het tot 1980 siele en 1140 lidmate, meerendeel te wyte aan die vinnige uitbreiding van Brenthurst. Die sondagskool het gegroei to 256 kinders met 24 onderwysers/esse met 3 aparte sondagskole in Brenthurst.
Op Saterdag 14 Februarie 1948 word die hoeksteen in aanwesigheid van sowat 500 mense deur die Leraar ds Van Niekerk gelê. Hy het daarop gewys dat dit ‘n geskiedkundige oomblik is en ‘n verdere mylpaal wat in Brakpan se geestelike gebied bereik is.
Op 3 Desember 1948 is die gemeente se derde verjaardag in die stadsaal gevier. Om 6:30 nm op Saterdag 11 Desember 1948 word die sierlike nuwe gebou van die gemeente ingewy.
Daar is besluit om ‘n “John Compton Pyporrel” vir die bedrag van 2,750 pond (R5,500-00) te bestel. Daar was probleme met die invoer permit, maar in Julie 1950 word die orrel uiteindelik geïnstalleer.
Die kerksaal is gebou en voltooi in Junie 1977 en as eerbewys is die saal venoem na Ds MJ van Niekerk. (Geskryf deur Theuns Coetzee)
Marthinus Jacobus van Niekerk, 1945 – Mei 1976
Mechiel Christiaan Adendorff, 1970 – 1974
Johannes Petrus Weyers, 1976 – 1980
Christiaan Gericke, 1977 – 1982
Johannes Christoffel Groenewald, 1982 – 1984 (Kpln)
Jan Petrus Cloete, 1983 – 1984
Cornelius Johannes Stephanus Botha, 1985 – 1987
Barend Jacobus Pieter Fourie, 1985 – 1993
Jacobus Nel, 1989 – Januarie 2008
Stefanus Hermanus Rudolph, Julie 2008 – hede